Imtella' Diċembru 3, 2020 Waqt il-programm 'Popolin' ġiet diskussa s-sistema tal-kura u l-protezzjoni tal-Istat fuq tfal minuri f'pajjiżna. Tkellimna mad-direttriċi tad-Direttorat għat-Tfal u ż-Żgħażagħ fi ħdan l-FSWS, Remenda Grech. Meta mistoqsija x'inhu l-mekkaniżmu eżistenti biex tingħata għajnuna lit-tfal li jkunu qegħdin iħossu xi sens ta' rabja lejn il-ġenituri u jekk jeżistix xi tip ta' programm ta' rikonċiljazzjoni mal-ġenituri bijoloġiċi, Grech spjegat li bħala direttorat dejjem iżommu kuntatt mal-partijiet. Hija tenniet li ħafna mit-tfal jgħaddu minn perjodu ta' rabja speċjalment meta l-ġenituri jagħżlu li jżommu xi tfal magħhom u oħrajn le "It-tfal jibdew jistaqsu; jien x'għandi inqas minn ħuti li qegħdin mal-mama jew mal-papa?" Grech żiedet tgħid li parti mix-xogħol tal-FSWS ikun li permezz tat-terapisti b'mod kollettiv tinbena relazzjoni terapewtika biex tiġi indirizzata r-rabja li jkunu qegħdin iħossu t-tfal. Grech enfasizzat l-importanza li l-professjonisti jispjegaw lit-tfal u jinvolvuhom fid-deċiżjonijiet speċjalment dawk li jikkonċernaw lilhom.